DA Den Europæiske Unions Tidende L 132/38

EFTA-TILSYNSMYNDIGHEDENS BESLUTNING

Nr. 28/07/KOL

af 19. februar 2007

om Norges status som værende officielt fri for tuberkulose, brucellose og enzootisk kvægleukose for så vidt angår kvægbesætninger

EFTA-TILSYNSMYNDIGHEDEN HAR —

UNDER HENVISNING TIL aftalen om Det Europæiske Økonomiske Samarbejdsområde (idet følgende benævnt »EØS-aftalen«), særlig artikel 109 og protokol 1 hertil,

UNDER HENVISNING TIL aftalen mellem EFTA-staterne om oprettelse af en tilsynsmyndighed og en domstol, særlig artikel 5, stk. 2, litra d), og protokol 1 hertil,

UNDER HENVISNING TIL den i kapitel I, punkt 4.1.1, i bilag I til EØS-aftalen omhandlede retsakt, Rådets direktiv 64/432/EØF af 26. juni 1964 om veterinærpolitimæssige problemer ved handel inden for Fællesskabet med kvæg og svin (1), som ændret og tilpasset til EØS-aftalen ved protokol 1 hertil, særlig bilag A(I)(4), bilag A(II)(7) og bilag D(I)(E) til denne retsakt,

UNDER HENVISNING TIL EFTA-Tilsynsmyndighedens beslutning nr. 24/07/KOL af 14. februar 2007, hvorved det kompetente medlem af kollegiet får instrukser om at vedtage beslutningen om Norges status som officielt fri for tuberkulose, brucellose og enzootisk kvægleukose for så vidt angår kvægbesætninger, hvis udkastet til beslutning er i overensstemmelse med udtalelsen fra EFTA-Veterinærkomitéen (EVK) og

ud fra følgende betragtninger:

Direktiv 64/432/EØF foreskriver, at EØS-EFTA-stater eller områder eller regioner i disse stater kan erklæres officielt fri for tuberkulose, brucellose og enzootisk kvægleukose, for så vidt angår kvægbesætninger, under forudsætning af at visse betingelser i direktivet er opfyldt.

Ved brev af 29. juni 2004 forelagde Norge den relevante dokumentation vedrørende enzootisk kvægleukose for Tilsynsmyndigheden i overensstemmelse med bilag D(I)(E) og artikel 8 i direktiv 64/432/EØF.

Ved brev af 14. februar 2005, 13. december 2005 og 26. oktober 2006 forelagde Norge Tilsynsmyndigheden opdaterede oplysninger om enzootisk kvægleukose efter en anmodning fra denne som følge af drøftelser med Europa-Kommissionen.

EFTA-Tilsynsmyndigheden har i snævert samarbejde med Europa-Kommissionen undersøgt al den dokumentation, som Norge har forelagt, og denne undersøgelse viser, at den ordning vedrørende enzootisk kvægleukose, som Norge har forelagt, er i overensstemmelse med de relevante betingelser i direktiv 64/432/EØF.

Det er derfor hensigtsmæssigt at erklære Norge officielt fri for enzootisk kvægleukose.

Ved EFTA-Tilsynsmyndighedens beslutning nr. 66/94/KOL og nr. 67/94/KOL af 27. juni 1994 fik Norge status som værende fri for brucellose og tuberkulose, for så vidt angår kvægbesætninger, forudsat at visse betingelser var opfyldt.

Beslutning nr. 66/94/KOL og nr. 67/94/KOL blev erstattet af Tilsynsmyndighedens beslutning nr. 227/96/KOL, hhv. nr. 225/96/KOL af 4. december 1996.

For klarhedens skyld bør Norges status med hensyn til sygdommene tuberkulose, brucellose og enzootisk kvægleukose, for så vidt angår kvægbesætninger i Norge, fastsættes i samme beslutning.

Følgelig bør EFTA-Tilsynsmyndighedens beslutning nr. 225/96/KOL og nr. 227/96/KOL erstattes af denne beslutning.

Foranstaltningerne i denne beslutning er i overensstemmelse med den udtalelse, der er vedtaget af EFTA-Veterinærkomitéen, der bistår EFTA-Tilsynsmyndigheden —

VEDTAGET FØLGENDE BESLUTNING:

1) I overensstemmelse med direktiv 64/432/EØF erklæres Norge officielt fri for tuberkulose, brucellose og enzootisk kvægleukose, for så vidt angår kvægbestande.

2) Denne beslutning er rettet til Norge.

3) I henhold til EØS-aftalens artikel 109, stk. 2 skal EFTA-Tilsynsmyndigheden sende denne beslutning og eventuelle ændringer heraf til Europa-Kommissionen.

4) EFTA-Tilsynsmyndighedens beslutning nr. 227/96/KOL og nr. 225/96/KOL af 4. december 1996 erstattes af denne beslutning.

5) Denne beslutning træder i kraft den 19. februar 2007.

6) Kun den engelske udgave af denne beslutning er autentisk.

Udfærdiget i Bruxelles, den 19. februar 2007. På EFTA-Tilsynsmyndighedens vegne Bjørn T. GRYDELAND Formand Niels FENGER Direktør

(1) EFT 121 af 29.7.1964, s. 1977/64.